Yubu 39
1“Iŋeyo kare me nywal pa dyegi ma gibedo i wi got?
Yam ineno ka til nywalo litinogi?
2Iŋeyo kwano wel dwe me durugi,
wek iŋe kare ma gibinywal iye,
3kare ma giturre piny pi nywal kun gicolle,
ci ginywalo litinogi?
4Litinogi doŋo i bar ma komgi yot,
ci gicito gigi matwal ma pe dok gidwogo cen botgi.
5“Aŋa ma oweko kana me tim olone kene?
Aŋa ma omiyo twero bot lagwar me cito ka ma iye mito?
6Atyeko miyogi bar mutwo wek obed pacogi,
ki lobo ma obedo punu wek gubed iye.
7Gin cayo woo me gaŋ madito,
pe tye ŋat mo ma burogi nyo ma miyogi gitiyo tic mo.
8Wi godi odoko oletgi ma gin wirre iye ata,
kun giyenyo gin mutwi ducu me acama.
9“Jobi biye tic mo piri?
Nyo bibuto i dwolli dyewor?
10Itwero tweyo jobi i kom kweri dyaŋ wek opur potoni?
En bilubi kun loko potoni ma i luŋ?
11Ibigene ni pien tye ki teko madwoŋ?
Ibiweko en tiyo ticci ducu?
12Igeno ni en bidwogo paco,
ci kela belli i laro me adina?
13“Udu goyo bwome ki yomcwiny:
ento kono lacarre rom ki pa winyo acebe ma lakica-ni?
14Pien en weko toŋe i ŋom,
wek lyeto me kweyo omur komgi.
15Wiye wil woko, pe niaŋ ni
lee tim mo twero nyonogi.
16En tiyo ki litinone ki gero,
calo pe gubedo mere kikome,
kadi bed ticce balle noŋo, en pe lworo;
17pien Lubaŋa otwonne ryeko,
pe omiye ryeko mo me niaŋ i lok.
18Ka inen ocako ŋwec,
ci en nyero aguragura ki rwode ma obedo i wiye-ni anyera.
19“In aye ma imiyo tekkom ki aguragura?
In aye ce ma iruko ŋute ki yer maboco?
20In aye ma imiyo calo bonyo?
Daŋŋe mere macalo won twer ci gilworo.
21En nyono piny i luŋ ma wakke awaka pi tekkome,
ci riŋo anyim pi rwatte ki toŋi pa lulweny.
22En cayo lworo acaya, cwinye pe poto;
pala lucwan bene pe miyo en lokke dok cen.
23Juru atero pa rwode yeŋŋe kok ni tak tak tak,
toŋine wil calo mac.
24En riŋo anyim oyot mada ki gero ki kiniga;
pe twero cuŋ mot ka buriji okok.
25Tekke buriji kok, en bene kok ki yomcwiny;
Ŋweyo ŋwec lweny ki ka mabor,
winyo daŋŋe pa lutel ki lulweny ma gimwoc.
26“Pi ryekoni aye omiyo olwilwit tuk malo,
ka yaro bwone kemo piny i ŋom?
27In aye ma iciko ocur ni otuk malo
wek oger ode lamal i wi got?
28En bedo i pata got, buto kunnu bene,
i kakannene matye i kor got ma oculle.
29En yenyo camme ki kunnu,
waŋe neno piny ki ka mabor,
30-wek litinone gunoŋ remo me amata;
ka ma kom dano muto noŋŋe iye,
en pe rwenyo ki kunnu.”